আহলেহাদীছ আন্দোলন সেক্যুলার বা পপুলার নয়, বরং পিওর ইসলামী আন্দোলনের নাম  -কেন্দ্রীয় পরিষদ সদস্য সম্মেলনে আমীরে জামাআত  রাজশাহী ২৬ ও ২৭ আগষ্ট রোজ বৃহস্পতি ও শুক্রবার : গত ২৬ ও ২৭ আগষ্ট রোজ বৃহস্পতি ও শুক্রবার রাজশাহী মহানগরীর নওদাপাড়াস্থ প্রস্তাবিত দারুল হাদীছ বিশ্ববিদ্যালয় জামে মসজিদে অনুষ্ঠিত আহলেহাদীছ আন্দোলন বাংলাদেশ-এর দুই দিন ব্যাপী বার্ষিক বর্ধিত কেন্দ্রীয় পরিষদ সদস্য সম্মেলনে প্রদত্ত ভাষণে মুহতারাম আমীরে জামাআত প্রফেসর ড. মুহাম্মাদ আসাদুল্লাহ আল-গালিব উপরোক্ত কথা বলেন। তিনি বলেন, এ আন্দোলনের নির্ভেজাল দাওয়াত পপুলার ইসলামকে একদিন পরাজিত করে পিওর ইসলাম প্রতিষ্ঠা করবেই ইনশাআল্লাহ। তিনি বলেন, আজকের রাজনীতি, অর্থনীতি, সমাজনীতি ও বিচার ব্যবস্থা সবকিছুই ব্যর্থ। এ সবই পঙ্গু সমাজ ব্যবস্থার বাহ্যিক চাকচিক্য সর্বস্ব রূপ মাত্র। অথচ আসল সত্য লুকিয়ে আছে পবিত্র কুরআন ও ছহীহ হাদীছের বুকে। এটাকে বের করে এনে সমাজে প্রতিষ্ঠা দানে যারা শপথ গ্রহণ করেছেন, যারা বায়আতবদ্ধ হয়েছেন তাদের মাধ্যমেই একদিন এদেশে নতুন সমাজ প্রতিষ্ঠা লাভ করবে ইনশাআল্লাহু। উল্লেখ্য যে, আমীরে জামাআতের উদ্বোধনী ভাষণের মধ্য দিয়ে ১ম দিন বাদ আছর সম্মেলন শুরু হয়। দেশের বিভিন্ন যেলা থেকে বিপুল সংখ্যক কেন্দ্রীয় পরিষদ সদস্য, সাধারণ পরিষদ সদস্য ও অগ্রসর কর্মীগণ সম্মেলনে যোগদান করেন।  মুহতারাম আমীরে জামাআতের উদ্বোধনী ভাষণের পর যেলা প্রতিনিধিদের মধ্য থেকে সংগঠনের উন্নতি ও অগ্রগতি সম্পর্কে পরামর্শমূলক বক্তব্য পেশ করেন মাওলানা মুহাম্মাদ ছফিউল্লাহ (কুমিল্লা), জনাব আবুল হাশেম  (কুষ্টিয়া-পূর্ব), গোলাম যিল- কিবরিয়া (কুষ্টিয়া-পশ্চিম), মফিযুল হক (কুড়িগ্রাম), ডাঃ আওনুল মাবূদ (গাইবান্ধা-পশ্চিম), মাওলানা নূরুল ইসলাম (জামালপুর), মাহফূযুর রহমান (জয়পুরহাট), রবীউল ইসলাম (ঝিনাইদহ), সাইফুল ইসলাম বিন হাবীব (ঢাকা), আব্দুল ওয়ারেছ (দিনাজপুর-পূর্ব), আফযাল হোসাইন (নওগাঁ), আবূবকর (নাটোর), খায়রুল আযাদ (নীলফামারী), বেলালুদ্দীন (পাবনা), আব্দুল হামীদ বিন শামসুদ্দীন (পিরোজপুর), সরদার আশরাফ হোসাইন (বাগেরহাট), আব্দুর রহীম (বগুড়া), মানছূরুর রহমান (মেহেরপুর), বযলুর রশীদ (যশোর), আব্দুল হাদী মাষ্টার (রংপুর), আব্দুর রঊফ  (রাজবাড়ী), ডাঃ ইদরীস আলী (রাজশাহী), মুহাম্মাদ মুর্তযা (সিরাজগঞ্জ), আব্দুল মান্নান (সাতক্ষীরা) প্রমুখ।  সম্মেলনে অন্যান্যের মধ্যে বক্তব্য পেশ করেন, আন্দোলন-এর কেন্দ্রীয় সাধারণ সম্পাদক অধ্যাপক নূরুল ইসলাম, সাহিত্য ও পাঠাগার সম্পাদক অধ্যাপক সিরাজুল ইসলাম, প্রচার ও প্রশিক্ষণ সম্পাদক ড. মুহাম্মাদ সাখাওয়াত হোসাইন, কেন্দ্রীয় শূরা সদস্য ও রাজশাহী বিভাগীয় সম্পাদক ড.এস.এস.এম. আযীযুল্লাহ, বাংলাদেশ আহলেহাদীছ যুবসংঘের কেন্দ্রীয় সভাপতি ড. মুহাম্মাদ কাবীরুল ইসলাম, সোনামণি পরিচালক ইমামুদ্দীন, আল-মারকাযুল  ইসলামী আস-সালাফী নওদাপাড়ার ভারপ্রাপ্ত অধ্যক্ষ আব্দুর রাযযাক বিন ইউসুফ, আন্দোলন-এর প্রবীণ শূরা সদস্য আলহাজ্জ আব্দুর রহমান (সাতক্ষীরা), সঊদী আরবের আল-খাবজী শাখার সভাপতি তোফাযযল হোসাইন (কুমিল্লা), ঢাকা বিশ্ববিদ্যালয়ের ছাত্র আব্দুল্লাহ জামান (কিশোরগঞ্জ) প্রমুখ। সম্মেলনে ইসলামী জাগরণী পরিবেশন করেন আল-হেরা শিল্পী গোষ্ঠী প্রধান মুহাম্মাদ শফীকুল ইসলাম (জয়পুরহাট)। কেন্দ্রীয় গবেষণা ও প্রকাশনা বিষয়ক সম্পাদক অধ্যাপক আব্দুল লতীফ সম্মেলনে নিম্নোক্ত প্রস্তাব সমূহ পেশ করেন, যা সর্বসম্মতিক্রমে গৃহীত হয়।-  ১. জনগণ বা সংসদ  নয়, আল্লাহকে সার্বভৌম ক্ষমতার উৎস হিসাবে ঘোষণা করতে হবে এবং তাঁর প্রেরিত সর্বশেষ অহি পবিত্র কুরআন ও ছহীহ হাদীছকে সকল বিষয়ে চূড়ান্ত সমাধান হিসাবে গ্রহণ করতে হবে।  ২. দেশে প্রচলিত ধর্মীয় ও সাধারণ শিক্ষা ব্যবস্থার দ্বিমুখী ধারাকে সমন্বিত করে পবিত্র কুরআন ও ছহীহ সুন্নাহ ভিত্তিক একক ও পূর্ণাঙ্গ ইসলামী শিক্ষা ব্যবস্থা কায়েম করতে হবে।  ৩. প্রচলিত সূদভিত্তিক ও শোষণমূলক পুঁজিবাদী অর্থব্যবস্থা বাতিল করে দেশে একক ইসলামী অর্থব্যবস্থা চালু করতে হবে।  ৪. এ সম্মেলন মাদরাসা শিক্ষার আধুনিকায়নের নামে সেখানে  ইসলামী বিষয়গুলি কমিয়ে এবং ব্যবহারিক বিষয় সমূহ বাড়িয়ে দ্বীনী শিক্ষাকে সংকুচিত না করার জন্য সরকারের প্রতি আহবান জানাচ্ছে। সাথে সাথে মাদরাসায় ছেলে ও মেয়েদের সহশিক্ষা, এক তৃতীয়াংশ মহিলা শিক্ষিকা নিয়োগ এবং ছবি টাঙানো বাধ্যতামূলক করার সিদ্ধান্ত প্রত্যাহারের জন্য সরকারের প্রতি জোর দাবী জানাচ্ছে।  ৫. এ সম্মেলন শিক্ষা প্রতিষ্ঠানে মেয়েদের হিজাব পরিধানে বাধ্য করা যাবে না মর্মে হাইকোর্টের রায়ে এবং সেই সাথে শিক্ষা মন্ত্রণালয়ের সাম্প্রতিক পরিপত্র জারিতে গভীর উদ্বেগ প্রকাশ করছে এবং অবিলম্বে এই পরিপত্র প্রত্যাহারের  জোর দাবী জানাচ্ছে।  ৬. এ সম্মেলন আহলেহাদীছ আন্দোলন বাংলাদেশ-এর মুহতারাম আমীরে জামাআত ও অন্যান্য নেতা-কর্মীদের উপর বিগত চারদলীয় জোট সরকারের আরোপিত মিথ্যা মামলা সমূহ দ্রুত নিষ্পত্তি করার জন্য বর্তমান সরকারের প্রতি জোর দাবী জানাচ্ছে।